Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“, br. 33/01, 60,01, 129/05, 109/07, 125/08, 36/09, 150/11, 144/12,19/13, 137/15 i 123/17), i članka 32. Statuta Grada Dubrovnika („Službeni glasnik Grada Dubrovnika“, broj 4/09, 6/10, 3/11, 14/12, 5/13, 6/13, pročišćeni tekst, 9/15 i 5/18 ), Gradsko vijeće Grada Dubrovnika na elektronskoj 29. sjednici, održanoj 8. travnja 2020. donijelo je

**O D L U K U**

**o stjecanju prava na subvenciju troškova najma stana**

**korisnicima privremene novčane pomoći**

**I.    OPĆE ODREDBE**

Članak 1.

Ovom Odlukom uređuju se uvjeti i postupak stjecanja prava na subvenciju troškova najma stana za samce/kućanstvo (u nastavku teksta: Subvencija ) te utvrđuje iznos subvencije koju osigurava Grad Dubrovnik u skladu s materijalnom situacijom u kojoj se samac/kućanstvo (u nastavku teksta: Korisnik) nalazi zbog pandemije uzrokovane korona virusom.

Izrazi koji se koriste u ovoj Odluci, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

Članak 2.

Subvencija za samca/kućanstvo iznosi 1.500,00 kuna i to za travanj, svibanj i lipanj 2020. godine i ostvaruje se od dana uredno podnesenog zahtjeva.

**II. UVJETI ZA STJECANJE PRAVA NA SUBVENCIJU**

Članak 3.

Pravo na Subvenciju stječu Korisnici:

* koji su ostvarili pravo na novčanu pomoć zbog nastale materijalne štete uzrokovane
* pandemijom, a u skladu s Odlukom o korisnicima privremene novčane pomoći (u nastavku teksta: Odluka);
* koji nemaju u vlasništvu ili suvlasništvu nekretnine;
* koji u vremenskom razdoblju od godinu dana od dana podnošenja zahtjeva nisu prodali, darovali, odrekli se prava na nasljeđivanje u ostavinskom postupku pred nadležnim tijelima;
* koji nemaju zaključen ugovor o doživotnom/do smrtnom uzdržavanju;
* koji imaju ovjereni ugovor o najmu stana/kuće na području Grada Dubrovnika.

Korisniku se neće priznati pravo na Subvenciju u slučaju da ima sklopljen ugovor o najmu stana/kuće na području Grada Dubrovnika sa srodnikom u ravnoj liniji ili pobočnoj liniji do drugog stupnja.

**III. POSTUPAK ZA STJECANJE NOVČANE POMOĆI**

Članak 4.

Zahtjev za stjecanje prava na Subvenciju Korisnik podnosi Upravnom odjelu za obrazovanje, šport, socijalnu skrb i civilno društvo (u nastavku teksta: Upravni odjel) na za to propisanom obrascu/elektronskom obrascu koji se nalazi na mrežnim stranicama Grada Dubrovnika, a koji sadrži popis isprava kojima se dokazuju činjenice u skladu s člankom 3. ove Odluke.

Isprave potrebne za utvrđivanje činjeničnog stanja zbog donošenja pravilnog i zakonitog rješenja o priznavanju prava na Subvenciju, dostavljaju se u izvorniku/ovjerenoj preslici/odnosno ispisu/skenu u slučaju dostave u elektronskom obliku.

Nadležni Upravni odjel Grada Dubrovnika rješenjem odlučuje o pravu na subvenciju u roku od 30 dana od dana uredno podnesenog zahtjeva.

**IV. PRESTANAK SUBVENCIJE**

Članak 5.

Pravo na Subvenciju prestaje:

* kada Korisniku prestaje pravo na novčanu pomoć zbog nastale materijalne štete uzrokovane pandemijom korona virusa;
* danom podnesenog zahtjeva za prestankom prava na Subvenciju od strane Korisnika;
* danom prestanke isplate Subvencije na temelju donesenog rješenje o priznavanju prava na Subvenciju;
* raskidom ugovora o najmu stana.

Upravno tijelo odlučit će Rješenjem o prestanku prava na Subvenciju, osim u slučaju točke 3. prednjeg stavka ovog članka.

Članak 6.

Korisnik prava na Subvenciju dužan je nadležnom Upravnom odjelu Grada Dubrovnika prijaviti svaku promjenu podataka kao i druge činjenice koje utječu na stjecanje prava na Subvenciju u roku od osam (8) dana od dana nastanka promjene.

Korisnik prava na Subvenciju dužan je vratiti primljena ne pripadajuća sredstva s osnove prava na Subvenciju.

U suprotnom, tražit će se povrat ne pripadajućih novčanih sredstava s osnove Subvencije tužbom pred nadležnim sudom.

Članak 7.

Nadležni Upravni odjel Grada Dubrovnika će, uz pisanu suglasnost Korisnika, provjeravati osobne podatke Korisnika i članova njegovog kućanstva, kao i druge činjenice važne za stjecanje prava na Subvenciju.

Ako postoje podaci da su se okolnosti iz stavka 1. ovog članka promijenile, nadležni Upravni odjel Grada Dubrovnika obustavit će isplatu dok Korisnik ne podnese odgovarajuće javne isprave o istom.

**V. ZAVRŠNE ODREDBE**

Članak 8.

Prigovor na Rješenje doneseno na temelju ove Odluke podnosi se gradonačelniku Grada Dubrovnika u roku od 8 dana od dana dostave Rješenja, putem nadležnoga gradskoga upravnog tijela.

Odluka o prigovoru je konačna.

Članak 9.

Ova odluka stupa na snagu prvog dana od dana objave u „Službenom glasniku Grada Dubrovnika“.

KLASA: 550-01/20-02/05

URBROJ: 2117/01-09-20-03

Dubrovnik, 8. travnja 2020.

Predsjednik Gradskog vijeća:

**mr.sc. Marko Potrebica,** v. r.

------------------------------------------------